התחרות בענף מתחמי העבודה מתרחבת, וכך גם ההיצע. ל"כלכליסט" נודע כי שתי חברות המתמחות בחללי עבודה משותפים, WeWork ו־Be All, שכרו כ־16.4 אלף מ"ר במגדל ספיר ברמת גן, היקף חסר תקדים בענף זה בבניין אחד. שתי החברות יפתחו שם סניפים, שיחד יתפרסו על כרבע משטח המשרדים במגדל. WeWork שכרה שש קומות המשתרעות על כ־9,400 מ"ר, ו־Be All שכרה ארבע קומות בשטח של כ־7,000 מ"ר.WeWork שכרה את שתי הקומות העליונות 39,40 וכן קומות 26,27, 13,14. לעומתה, Be All שכרה את הקומות 12,15,16 ו־38. מאחר ששטחי המשרדים במגדל נמצאים בבעלויות פרטיות, אין אחידות בדמי השכירות המשולמים במגדל, והם נעים בין 70 ל־110 שקל למ"ר. על פי הערכות, שתי החברות ישלמו כ־75 שקל למ"ר. השטחים במגדל נמכרו על ידי היזמים לחברות ולפרטיים, כך שחברות חללי העבודה לא השכירו ישירות מהיזמים אלא מהרוכשים. גם רשת המלונות פתאל בחנה השכרה של קומות שלוש וארבע במגדל לטובת הקמת חלל עבודה, אך החליטה לא להתקדם שם ולחפש יעדים אחרים. השילוב של שתי העסקאות הללו בולט מאד בשוק המקומי משתי סיבות: ראשית, זהו היקף חריג של שכירת שטחים עבור מתחמי עבודה משותפים במגדל יחיד; שנית, השכרה של שני מתחמים באותו מגדל היא מהלך שנחשב עדיין חריג בישראל. לשם השוואה, במגדל עזריאלי שרונה מושכרים שטחים לשתי חברות מהתחום, אך בהיקף קטן יותר: LABS של טדי שגיא שוכרת שם חמש קומות בשטח של כ־10 אלף מ"ר, ו־Regus שוכרת קומה אחת בשטח של כ־2,400 מ"ר. על פי הערכות, WeWork ו־Be All מתכוונות להפנות חלק משמעותי מהשטחים לטובת השכרתם לחברות הייטק וסטארט־אפים, כשהעדיפות היא לסגור כמה שיותר עסקאות מראש ולהתאים את המתחם לצורכי החברה השוכרת. השכרה לחברות גדולות היא מגמה צומחת בתחום חללי העבודה בכלל, ובפרט בקרב שתי החברות הללו. האינטרס של חברות חללי העבודה לעבור מהשכרת החלל למספר גדול של משתמשי קצה להשכרה לחברה אחד גדולה הוא יציבות גדולה יותר לאורך זמן, ובהתאם לכך שיפור בשורת הרווח. שכירת חללי העבודה משווקת לחברות הייטק ככלי שמאפשר להן להתמקד בעובדים ופחות במנהלות ולקבל מתחמים ברמה גבוהה שכביכול מסייעים להן בגיוס ובשימור העובדים. בנוסף הדבר מאפשר להן צמיחה או צמצום במספר העובדים בגמישות גבוהה משמעותית בהשוואה לאלטרנטיבה של שכירה עצמאית של שטח בשוק החופשי. על פי הערכות, כבר בשלב זה השכירה WeWork קומה שלמה לחברת הייטק שצפויה להעביר אליה את פעילותה מהרצליה פיתוח. WeWork ו־Be All הצהירו בעבר כי בכוונתן להתמקד בשוק זה של חברות גדולות ובינוניות. כך למשל ב־WeWork מדווחים כי 30% מהחברות ב־500־Fortune משתמשות בשירותיהן כפתרון נדל"ני, והתחזית של החברה היא כי בעתיד הקרוב יאמצו חברות אנטרפרייז רבות נוספות את המודל. עם החברות שכבר אימצו את המודל נמנות מיקרוסופט, פייסבוק, פולקסווגן ופינטרסט. Be All, הפועלת בישראל, ציינה כי כ־60% מהתפוסה אצלה היא של חברות גדולות כמו גוגל, צ'קפוינט ונייקי, ולהערכתה תמהיל השוכרים העתידי שלה יגיע עד 75% חברות בינוניות וגדולות, ו־25% בלבד חברות קטנות. מגדל ספיר ממוקם במתחם הבורסה ברמת גן במשולש הרחובות תובל, היצירה והרקון, והוא מצוי כבר בשלבי האכלוס. המגדל נבנה ביוזמה משותפת של שלוש קבוצות נדל"ן: רוגובין, תדהר ואביב, והוא מתנשא לגובה של 40 קומות בשטח כולל של כ־60 אלף מ"ר. כמו כן יש לו חמישה מרתפי חניה בשטח של כ־30 אלף מ"ר, המיועד לכ־800 חניות. שטח כל קומת משרדים משתרע על 1,571 מ"ר, והוא כולל גם קומת מסחר בשטח דומה. תשע קומות במגדל יתפקדו כאגף נפרד, שישמש יהלומנים ויזכה למעליות נפרדות, קומת גלריה ולובי בידוק נפרד. חברת WeWork סירבה להגיב. חברת Be All אישרה את הפרטים.
WeWork has signed a lease for 9,400 sqm in the Sapphire Tower, which is being constructed in Tel Aviv’s Ramat Gan. Be All, another co-workspace provider, is renting 7,000 sqm of space in the building and together the two companies will occupy ו־25% of the total.